การผลิตจีนส่อฟื้นตัวยาว
กูรูคาดรบ.ปักกิ่งวางใจคลายการกระตุ้น-หวั่นเงินเฟ้อเล่นงาน
2 ก.พ. 2556

กูรูคาดรบ.ปักกิ่งวางใจคลายการกระตุ้น-หวั่นเงินเฟ้อเล่นงาน
ดัชนีภาคการผลิตจีนส่งสัญญาณฟื้นตัวอย่างช้าๆ นักวิเคราะห์คาดอาจทำให้รัฐบาลไม่โหมกระตุ้นเศรษฐกิจเพิ่ม 
สำนักงานสถิติแห่งชาติ และสหพันธ์โลจิสติกส์และการจัดซื้อแห่งชาติจีน เปิดเผยดัชนีผู้จัดการฝ่ายจัดซื้อ (พีเอ็มไอ) เดือน ม.ค. ซึ่งเป็นดัชนีชี้วัดภาคการผลิตสำคัญว่า ดัชนีพีเอ็มไอเดือนล่าสุดนี้ขยายตัวได้ 50.4 จุด จาก 50.6 จุด ในเดือน ธ.ค.ที่ผ่านมา ขณะที่ธนาคารเอชเอสบีซี ก็เปิดเผยดัชนีพีเอ็มไอจีนเช่นกันว่า ขยายตัวได้ 52.3 จุด จาก 51.5 จุด ในเดือนก่อนหน้า ซึ่งแสดงให้เห็นสัญญาณการฟื้นตัวทางเศรษฐกิจจีนอย่างต่อเนื่อง
เอชเอสบีซี ระบุว่า ดัชนีพีเอ็มไอล่าสุดนี้สะท้อนให้เห็นยอดคำสั่งการผลิตที่ขยายตัวขึ้นอย่างแข็งแกร่ง สอดคล้องกับยอดคำสั่งการส่งออกใหม่ที่เติบโตขึ้นเช่นกัน ซึ่งนับเป็นสัญญาณการฟื้นตัวอย่างยั่งยืนของจีนในอนาคตอันใกล้นี้ 
สัญญาณการฟื้นตัวของภาคการผลิตจีนในครั้งนี้ ส่งผลให้นักวิเคราะห์หลายฝ่ายคาดการณ์ว่า จีนอาจไม่โหมมาตรการกระตุ้นเศรษฐกิจเพิ่มเติมอีก เนื่องจากกังวลต่อภาวะเงินเฟ้อที่อาจตามมา 
“จีนและอีกหลายประเทศในเอเชีย ยกเว้นญี่ปุ่น กำลังปรับเปลี่ยนไปสู่นโยบายสายกลางมากขึ้น และอาจทำให้แรงขับเคลื่อนการเติบโตทางเศรษฐกิจในจีนแผ่วลงมาในช่วงครึ่งปีหลังนี้ ซึ่งทำให้ต้องหันไปพึ่งการลงทุนของภาคเอกชน และการฟื้นตัวของเศรษฐกิจโลกแทน” จอยหยาง หัวหน้านักเศรษฐศาสตร์ด้านจีนของบริษัทหลักทรัพย์ มิเร แอสเซท ซีเคียวริตีส์ ในฮ่องกง กล่าวกับบลูมเบิร์ก 
ก่อนหน้านี้ภายในสัปดาห์เดียวกัน นายกรัฐมนตรี เวินเจียเป่า ของ จีน ก็ได้ให้ความเห็นว่า ไม่ควรประเมินความเสี่ยงของอัตราเงินเฟ้อต่ำเกินไป หลังจากที่ดัชนีเงินเฟ้อเดือน ธ.ค. ของจีนได้ปรับตัวขึ้นเร็วที่สุดนับตั้งแต่เดือน พ.ค.ปีที่แล้ว 
ทางด้านหอการค้ายุโรปในจีน ได้เปิดเผยในวันเดียวกันว่า บรรดาบริษัทสัญชาติจีนมีแผนที่จะเพิ่มการลงทุนในยุโรปมากขึ้นในปีนี้ และอาจมากกว่าการลงทุนในสหรัฐ ท่ามกลางการต้อนรับของยุโรปเพื่อหวังให้เม็ดเงินจากจีนช่วยสร้างงานและกระตุ้นเศรษฐกิจที่กำลังย่ำแย่ให้ฟื้นตัวขึ้น
หอการค้ายุโรป ระบุว่า จากที่ได้สอบถามบริษัทจีนถึงทิศทางการลงทุนในต่างประเทศปีนี้ พบว่าบริษัทจีนราว 1 ใน 3 เตรียมมองลู่ทางการลงทุนในยุโรปมากกว่าสหรัฐ เนื่องจากยุโรปมีท่าทีเปิดรับนักลงทุนจีนมากกว่า และมีประวัติกีดกันการลงทุนของจีนโดยอ้างเหตุผลด้านความมั่นคงน้อยกว่าสหรัฐ 
ทั้งนี้ จากตัวเลขของกระทรวงพาณิชย์จีน ระบุว่า เฉพาะในช่วง 11 เดือนแรกของปี 2555 การลงทุนของจีนในต่างประเทศมีจำนวนเพิ่มขึ้นถึง 26% อยู่ที่ 7.7 หมื่นล้านเหรียญสหรัฐ (ราว 2.3 ล้านล้านบาท) เมื่อเทียบกับช่วงเดียวกันของปีก่อนหน้า